b'\n_START_ARTICLE_\nLatokartano\n_START_SECTION_\nLatokartanon peruspiiri\n_START_PARAGRAPH_\nLatokartanon peruspiiri on Helsingin piirijaossa laajempi alue, joka jaetaan seuraaviin osa-alueisiin: Viikinranta, Latokartano, Viikin tiedepuisto, Viikinm\xc3\xa4ki, Pihlajam\xc3\xa4ki ja Pihlajisto. Peruspiirin maapinta-ala on 10,03\xc2\xa0km\xc2\xb2 ja asukasluku vuoden 2010 alussa 21\xc2\xa0149. Ty\xc3\xb6paikkoja peruspiiri tarjosi 5\xc2\xa0521 hengelle.\n_START_SECTION_\nLiikenneyhteydet\n_START_PARAGRAPH_\nLahdenv\xc3\xa4yl\xc3\xa4 ja Viikintie ovat alueen t\xc3\xa4rkeimm\xc3\xa4t henkil\xc3\xb6autoliikenteen runkov\xc3\xa4yl\xc3\xa4t. Keh\xc3\xa4 I kulkee aivan Latokartanon asuinalueen vierest\xc3\xa4 koillisessa ja l\xc3\xa4himm\xc3\xa4t liittym\xc3\xa4t sille on Pihlajam\xc3\xa4ess\xc3\xa4 ja vuonna 2016 avattu uusi Kivikon liittym\xc3\xa4._NEWLINE_Latokartanoon liikenn\xc3\xb6i Munkkiniemest\xc3\xa4 ja Kontulasta bussilinja 57, keskustasta linja 78, sek\xc3\xa4 Herttoniemest\xc3\xa4 ja Puistolasta linja 79. Lis\xc3\xa4ksi runkolinja 550 kulkee Viikin halki, ja 506 kulkee Meilahdesta Latokartanon ja Viikin kampuksen l\xc3\xa4pi Myllypuroon. Keh\xc3\xa4 I varrella liikenn\xc3\xb6i It\xc3\xa4keskuksesta Malmin suuntaan linjat 554 ja 561 sek\xc3\xa4 Pit\xc3\xa4j\xc3\xa4nm\xc3\xa4keen linja 54, It\xc3\xa4-Helsingist\xc3\xa4 Malmin kautta Myyrm\xc3\xa4keen Runkolinja 560.\n_START_SECTION_\nHistoria\n_START_PARAGRAPH_\nLatokartanon osa-alue on saanut nimens\xc3\xa4 Viikin latokartanosta, joka perustettiin 1500-luvulla l\xc3\xa4heisen Helsingin kuninkaankartanon talousalueeksi. Latokartano muodostettiin kuudesta \xc3\x96stervikin ja kolmesta V\xc3\xa4stervikin kyl\xc3\xa4n talosta. Vuonna 1629 se lahjoitettiin ratsumestari Gert Skyttelle, mutta peruutettiin kruunulle vuonna 1655, mink\xc3\xa4 j\xc3\xa4lkeen se oli Uudenmaan ja H\xc3\xa4meen l\xc3\xa4\xc3\xa4nin maaherran virkatalona._NEWLINE_Viikin latokartanoon kuului my\xc3\xb6s nykyinen Viikinm\xc3\xa4en alue, joka siirtyi 1900-luvun alkupuolella Helsingin kaupungin omistukseen.  Tilan j\xc3\xa4ljelle j\xc3\xa4\xc3\xa4nyt osa luovutettiin vuonna 1946 Helsingin yliopiston maatalous-mets\xc3\xa4tieteelliselle tiedekunnalle Viikin koetilaksi, jonka yhteyteen my\xc3\xb6s Viikin kampus on v\xc3\xa4hitellen muodostunut. Suurin osa tilan yh\xc3\xa4 j\xc3\xa4ljell\xc3\xa4 olevista pelloista sijaitsee kuitenkin Viikintien etel\xc3\xa4puolella ja kuuluu nykyisin Viikinrannan osa-alueeseen.'